Verwysing van saak na KVBA - Corona Krisissentrum
Tuis / COVID-19 / Verwysing van saak na KVBA
Verwysing van saak na KVBA
Hoe werk sake wat KVBA toe moet gaan? Gaan ons dit later net inhaal? My man wil graag weet
Hoe verwys ek my saak na die KVBA? Ek is sonder enige rede of proses in die pad gesteek. Ek moes ook dadelik my maatskappy woonstel ontruim. Geld die 30 dae-verwysingstyd nog?
Wat staan 'n persoon te doen as hy/sy voel dat hy/sy onbillik ontslaan is? Afhangend van die sektor of bedryf waarin u werksaam is, moet u die Kommissie vir Versoening, Bemiddeling en Arbitrasie (KVBA) en-/-of die bedingingsraad kontak waarin u werkgewer val. Indien u nie seker is in watter sektor of bedryf u val nie, kan u die KVBA kontak, of die vakbond waaraan u behoort.
Ja, die 30 dae-verwysingstydperk geld direk na enige ontslag deur u werkgewer. U moet onmiddellik die KVBA of u vakbond skakel om u te help om die LRA 7.11-vorm in te vul, wat uit vyf bladsye bestaan om 'n saak aanhangig te maak. Nadat die LRA 7.11 ingevul is, moet die persoon wat die geskil verwys, die werkgewer in kennis stel van die verwysing. Daar is verskeie maniere om dit te doen: deur middel van geregistreerde bewys van die Poskantoor, erkenning van bewys deur middel van 'n handtekening dat die werkgewer dit ontvang het, e-pos verwysing asook per faks aan die werkgewer. Nadat u hierdie stap gevolg het, moet u die bewys van die verwysing aan die werkgewer na u naaste KVBA-kantoor toe vat of stuur, of u vakbond kan ook dit namens u stuur.
Die KVBA sal u dan per SMS of e-pos laat weet vir wanneer u saak geskeduleer is: die datum, tyd en saaknommer. Op daardie dag moet u beskikbaar wees om u saak te gaan stel voor 'n onpartydige Kommissaris.
Neem verder kennis dat omrede ons tans op 'n inperking van 21 dae is vanaf 27 Maart 2020 tot 16 April 2020, die KVBA gesluit is vir die publiek om direk soontoe te gaan, maar die KVBA kan gekontak word om u saak te kan verwys. U kan ook u vakbond skakel om u te help. Al is die KVBA gesluit, geld die 30 dae-verwysingstydperk steeds en indien u nie binne 30 dae u saak na die KVBA verwys nie, sal u vir kondonasie moet aansoek doen en in die aansoek verduidelik hoekom u saak nie binne die 30 dae-verwysingstydperk verwys is nie, en ook aandui wat u kanse op sukses is.